**Бириккен Улуттар Уюмунун Коопсуздук Кеңешинин Тынчтыкты жана коопсуздукту камсыз кылууда айымдардын ролу жөнүндө 1325-резолюциясын аткаруу боюнча 2021-2023-жылдарга карата иш-аракеттер планын бекитүү жөнүндө Кыргыз Республикасынын Министрлер Кабинетинин тескемесинин долбооруна**

**НЕГИЗДЕМЕ-МААЛЫМ КАТ**

1. **Максаттар жана милдеттер**

Бириккен Улуттар Уюмунун Коопсуздук Кеңешинин Тынчтыкты жана коопсуздукту камсыз кылууда айымдардын ролу жөнүндө 1325-резолюциясын аткаруу боюнча 2021-2023-жылдарга карата иш-аракеттер планын бекитүү жөнүндө Кыргыз Республикасынын Министрлер Кабинетинин тескемесинин ушул долбоору жүктөлгөн милдеттенмелердин Кыргыз Республикасы тарабынан аткарылуусун камсыз кылуу максатында Кыргыз Республикасынын Өкмөтүнүн 2017-жылдын 3-октябрындагы № 23-37868 тапшырмасынын негизинде КР ИИМдин 2017-жылдын 7-декабрындагы № 1038 “Ведомстволор аралык жумушчу топ түзүү жөнүндө” буйругу менен түзүлгөн Ведомстволор аралык жумушчу топ тарабынан иштелип чыкты.

1. **Баяндама бөлүгү**

Бириккен Улуттар Уюмунун Коопсуздук Кеңешинин 1325-резолюциясы (мындан ары – БУУнун ККнын 1325-Р) – бул БУУнун Коопсузук Кеңешинин биринчи резолюциясы, анда куралдуу жаңжалдын айымдарга тийгизген ченемсиз жана өзгөчө таасиринин көйгөйү көтөрүлөт, коопсузук жана коргонуу чөйрөсүндөгү бардык деңгээлдеги чечимдерди кабыл алуу процессине айымдарды тартуу, айымдардын, анын ичинде куралдуу жаңжал же жаңжалдан кийин калыбына келүү шартында турган өлкөлөрдөгү айымдардын укуктарын жана мүмкүнчүлүктөрүн кеңейтүү каралат.

2021-жылдын 15-апрелинде Кыргыз Республикасынын ЖКнын Коргонуу жана коопсуздук боюнча комитети БУУнун ККнын 1325-Рны ишке ашыруу боюнча чараларды кабыл алуу жөнүндө өзүнүн чечимин чыгарган. Бул чечимге ылайык Кыргыз Республикасынын Өкмөтү 2021-жылдын 25-июнундагы № 294 тескемесин чыгарган, анын негизинде ар кайсы министрликтердин жана ведомстволордун өкүлдөрүнөн БУУнун ККнын 1325-Р боюнча Иш-аракеттер планын иштеп чыгуу боюнча биринчи ведомстволор аралык жумушчу топ түзүлгөн.

Кыргыз Республикасы тынчтыкты жана коопсуздукту камсыз кылууда айымдардын ролу жөнүндө БУУнун ККнын 1325-Рны ишке ашыруу боюнча 3 Иш-аракеттер планын (мындан ары – План) ырааттуу түрдө кабыл алып, ишке ашырды. Алардын акыркысы 2018-2020-жылдарга карата түзүлгөн.

2021-жылдын биринчи жарым жылдыгында Кыргыз Республикасынын Ички иштер министрлигинин жетекчилиги менен жана ЕККУ жана БУУ Айымдардын колдоосу менен Ведомстволук жумушчу топ тарабынан сунушталган 2021-2023-жылдарга карата Иш-аракеттер планы иштелип чыкты.

Бул Планда тынчтыкты жана коопсуздукту сактоо, үй-бүлөлүк жана гендердик зомбулуктун башка түрлөрүн алдын алуу боюнча ыйгарым укуктуу органдар менен биргелешкен иштерге айымдарды, айрыкча жергиликтүү деңгээлде тартуу каралган. Андан тышкары, Планга төмөндөгү чаралар киргизилген:

- өзгөчө жана башка каатчылык кырдаалдар шартында гендердик зомбулукту алдын алууга жана андан коргоого ыйгарым укуктуу органдардын даярдыгын күчөтүү боюнча;

- айымдардын жана башка кызыкдар болгон уюмдардын, айрыкча жергиликтүү деңгээлде актывдүү катышуусунда жаңжалдарды, тобокелдиктерди жана тынчтыкка жана коопсуздукка болгон коркунучтарды, анын ичинде чек аралаш аймактардагы, эрте алдын алуу боюнча.

Ошондой эле, ыйгарым укуктуу органдар менен биргеликте Баткен облусунун жаңжал болгон чектеш райондорун калыбына келтирүү чөйрөсүндөгү иштерди жүргүзүү боюнча айымдардын демилгелерин жергиликтүү деңгээлде колдоо боюнча иш-чаралар каралган.

Иштелип чыккан План БУУга мүчө мамлекеттерге коюлуучу БУУнун ККнын 1325-Рнын бардык талаптарына жооп берет. Ал өзүнө куралдуу жаңжал шартында айымдардын жана кыздардын укуктарын коргоону ишке ашыруу жана чечимдерди кабыл алуу деңгээлинде катыштыруу максатында аларды активдештирүү, ошондой эле тынчтыкты жана коопсуздукту камсыз кылуу жаатында пландаштырылган иш-чараларга гендердик мамилени интеграциялоо үчүн зарыл болгон иш-аракеттерди камтыйт.

1. **Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин болжолу**

Ушул долбоорду кабыл алуу терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

1. **Коомдук талкуулоонун жыйынтыктары жөнүндө маалымат**

Бул долбоор жарандардын жана юридикалык жактын укуктарын жана мыйзамдуу кызыкчылыктарын козгобогондуктан, коомдук талкуулоо жол-жобосунан өткөрүүгө жатпайт.

1. **Долбоордун мыйзамдарга ылайык келүүсүнүн талдоосу**

Сунушталган долбоор иштеп жаткан мыйзамдарга, ошондой эле Кыргыз Республикасы катышуучу болгон, белгиленген тартипте күчүнө кирген эл аралык келишимдерге каршы келбейт.

1. **Финансылоо зарылчылыгы жөнүндө маалымат**

Ушул долбоорду кабыл алуу республикалык бюджеттен кошумча финансылык чыгашаларга алып келбейт.

1. **Регулятивдик таасир этүү талдоосу жөнүндө маалымат**

Бул долбоор ишкердик ишмердүүлүктү жөнгө салууга багытталбагандыгын эске алганда регулятивдик таасир этүү талдоосунан өткөрүү талап кылынбайт.

**Кыргыз Республикасынын**

**ички иштер министри У.Ниязбеков**